《贺新郎·紫绵花馆看好海棠》
清代·姚燮

影怯栏干曲。倩谁人、深深贮向，玉楼金屋。除却江南梅萼瘦，要让此花幽独。也相对、无言倚竹。乞护春阴嫌尚冷，唤双鬟、添照湘屏烛。吹叶底，露华绿。
昭阳乐部传新曲。恐痴肥、太真睡态，肖渠未足。画苑荃鸾仙去久，漫写蜀笺横幅。笑桃李、有香还俗。生怕胭脂零落易，尽鹧鸪、催送东风速。莫辞饮，酒千斛。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。